《梅林分韵得旧字》
宋代·杜谨言

去城十里南郊外，突兀老梅余十辈。
玉雪为骨冰为魂，气象不与凡木对。
我来穷冬烟雨晦，把酒从公对公酹。
人言此实升庙堂，埋没荒村今几岁。
清芳不为无人改，捐弃何妨本根在。
瑰章妙语今得公，国色天香真有待。
归路从公巾倒戴，俗物污人非所爱。
我公行向日边归，此段风流入图绘。

作者简介：杜谨言，字少讷，成都（今属四川）人。与冯时行等同游梅林。事见《成都文类》卷一一。